Renosterstropery: China skenk trokke aan NamibiëFoto: Casey Allen/Pexels.com Die Chinese regering gaan 30 vragmotors, wat 4×4-aangedrewe is, en kamptoerusting aan Namibië skenk in ŉ poging om renosterstropery, waarmee Chinese inwoners verbind word, te bekamp. Prof. Peter Katjavivi, Namibië se speaker van die nasionale vergadering, het Maandag dié aankondiging tydens ŉ nuuskonferensie in die hoofstad gemaak. Die konferensie was daarop gemik om die beplande aankoms van Li Zhanshu, voorsitter van die National People’s Congress van die Republiek van China, en sy afgevaardigdes tydens ŉ drie dae lange besoek aan die land te verwelkom. Op ŉ vraag of die skenking gegrond is op bewerings dat sommige Chinese inwoners bydra tot stropery en ander onwettige aktiwiteite in Namibië, kon Katjavivi nie kommentaar lewer nie. “Jou raaiskoot is so goed soos myne. Ongeag die rede vir die skenking, dit is in goeie trou gedoen,” het Katjavivi gesê. In een van vele voorvalle in 2016 is ŉ Chinese inwoner in Suid-Afrika in hegtenis geneem met 18 renosterhorings wat vermoedelik in Namibië gestroop is. Die horings het ŉ geskatte waarde van 6,6 miljoen Namibiese dollar. “Die goeie nuus is dat die Chinese regering positief reageer en bereid is om stropery te bekamp,” het Katjavivi bygevoeg. Li word Woensdag in Namibië verwag.